Lars Boje Mathiesen (UFG), 2024-01-23:
Det er vidunderligt at se, hvor mange der er i gang med at vaske hænder i forhold til folkeskolereformen og det, som man vedtog i 2013.
Det er helt fair at blive klogere og erkende de fejl, man lavede dengang.
Det, man så ikke må gøre, er at lave samme fejl igen.
Det ville være, at man endnu en gang ikke lyttede til de fagfolk, som rent faktisk er ude på skolen.
Det var jo lærerne, man kørte hen over i 2013.
Ikke nok med, at man lavede en folkeskolereform, som var fuldstændig forfejlet, man lavede derudover også en ny lærertidsaftale, som fuldstændig gjorde, at lærerne gik fra rent faktisk at have følelsen af, at de havde en identitet i forhold til at klare et job, til, at de skulle være pølsefabriksarbejdere.
Det var sådan, det føltes derude.
Der var rigtig mange, som simpelt hen oplevede at udføre et dårligere stykke arbejde på grund af de regler, som kom herindefra.
Der ville det da være glædeligt, hvis man kiggede på de her ting.
Nu handler det så om en forsøgsordning i nogle kommuner.
Man kunne jo spørge: Hvorfor vender vi ikke bøtten om og sætter alle sammen fri?
Hvis der er nogle kommuner, der ikke kan finde ud af det, kan vi altid indføre nogle regler.
Det er man jo ret hurtig til at gøre herinde.
Så mon ikke godt, man kunne gøre det.
Nu forlænger man så den her forsøgsordning.
Man kunne måske også have lavet en lovgivning, hvor man sagde, at man forlænger forsøgsordningen, indtil vi har vores evalueringer og vi har truffet en ny beslutning.
Så skulle vi ikke stå her sådan løbende igen og igen og forlænge perioden.
Jeg vil godt lige adressere det, som der er nogen der snakker om, i forhold til karakterer.
For der er sket det med karakterer, at der er gået fuldstændig inflation i antallet af dem.
Til dem, som ikke ved det, kan jeg sige, at jeg har været næsten 20 år i den danske folkeskole, og jeg kan huske, at jeg det sidste år – jeg tror, det må være 4-5 år siden eller sådan noget – skulle give over 2.000 karakterer på 1 år
; 2.000 karakterer gav jeg på 1 år!
Prøv at forestille jer kvaliteten af de karakterer, der blev givet, og fornemmelsen hos den elev, som fik karakteren, og som måske var uforstående over for den karakter.
Alene i to 9. klasser blev der givet, jeg tror, det var 620 karakterer på 1 år.
Der er det blevet fuldstændig vanvittigt.
Så hvis man vil have, at de her karakterer skal have en værdi, bliver man nødt til at gøre det anderledes.
Hvorfor er det, at første gang eleverne skal til en afsluttende eksamen, så er det det sidste, de overhovedet ser til deres faglærer?
Det er også en disciplin.
Det må vi være ærlige at sige.
Det er en disciplin at lære at gå til eksamen og kunne håndtere sin nervøsitet og alt muligt andet.
Hvorfor er det, at første gang man skal til eksamen, så er det den eksamen, der kan være afgørende for, om man kommer videre på gymnasiet, eller hvad man skal?
Det er den eneste gang, og de får reelt set ikke mulighed for få det evalueret af en censor og en lære.
Hvorfor lægger vi ikke den eksamen i april måned og bruger de sidste 2 måneder på at arbejde med det der med at performe og lave præsentationer og alt muligt andet, og så kan de gå til endnu en eksamen bagefter, om sommeren, hvor de så kan se, hvordan de har udviklet sig, hos den samme lærer og den samme censor?
Vi må godt tænke ud af boksen for at forbedre den danske folkeskole, og det kunne vi gøre ved at tage sådan et simpelt snuptag som det her.
Så spørger man: Hvad så med de 2 måneder, hvor de ikke lærer noget?
Jamen herregud, de sidste par måneder i en folkeskole bliver alligevel brugt på at forberede sig til eksamen.
Så kunne man lige så godt kvalificere det arbejde en anelse.
Det skal være mine kommentarer herfra.